БҚО-да қызылша жұқтырған 56 адам стационарда емделіп жатыр
DATE: 15:23, 06 Желтоқсан 2023 | GMT +5
TITLE: БҚО-да қызылша жұқтырған 56 адам стационарда емделіп жатыр
URL: https://kaz.inform.kz/news/bko-da-kizilsha-zhuktirgan-56-adam-statsionarda-emdelp-zhatir-424f18/
META: DATE: 15:23, 06 Желтоқсан 2023 | GMT +5
TOTAL WORDS: 263
AUTHOR(S):
TEXT: БҚО санитариялық-эпидемиологиялық бақылау департаменті басшысының орынбасары Нұрлыбек Мұстаевтың өңірлік коммуникациялар қызметі алаңында өткен брифингте мәлім еткеніндей, облыста эпидемиологиялық ахуал қолайсыз болып отыр. Оның сөзіне қарағанда, қызылшамен ауырғандардың 65, 7 пайызы – 14 жасқа дейінгі балалар, 8, 4 пайызы – жасөспірімдер, 25, 7 пайызы – ересек адамдар. «Аурулардың басым бөлігі Орал қаласының үлесіне тиеді. Сондай-ақ Бөрлі ауданында – 40, Сырымда – 21, Бәйтеректе – 13, Ақжайықта – 8, Казталов пен Теректіде – бесбестен, Тасқалада – 3, Шыңғырлауда – 2, Жаңақала мен Қаратөбеде 1 адамнан сырқаттанғаны тіркелді. Бұлардың 81, 4 пайызы екпе алмаса, соның ішінде 10, 4 пайызы – екпе жасына жетпегендер, 24, 4 пайызы – егу туралы мәліметі жоқтар, 29, 3 пайызы – екпеден бас тартқандар, 17, 2 пайызы – медициналық қарсы көрсетілімдер себебінен екпе алмағандар», - деді Н. Мұстаев. Департамент мәліметі бойынша ұжымдар арасында инкубациялық кезеңде тұрған ошақтар саны 29 болса, соның 12-сі – балабақшалар, 16-сы – мектептер, біреуі – жоғары оқу орны. БҚО денсаулық сақтау басқармасы басшысының орынбасары Айнаш Ғұбайдуллинаның айтуынша, қазіргі таңда стационарларда 56 науқас ем алып жатса, соның 36-сы – балалар, 17-сі – ересек адамдар, үшеуі – жүкті әйелдер. Бір баланың жағдайы ауыр болса, қалғандарының халі орташа. «Қызылшаның алдын алудың ең тиімді жолы – халықты вакцинациялау. Барлық балалар қызылшаға қарсы екпе алуы керек. Қосымша жаппай иммундау басталғаннан бері 2 583 бала егілді. Биылғы 9 қарашадағы мәлімет бойынша қызылшаға қарсы профилактикалық екпеден бас тартқандар саны 4 676 болса, түсіндіру жұмыстарының нәтижесінде 1 101-ге азайып, 3 575 бала қалып отыр. Бұл бағыттағы жұмыстар жалғасуда», - деді А. Ғұбайдуллина. Еске сала кетейік, бұдан бұрын Батыс Қазақстанда қызылшамен ауырғандар саны көбейіп отырғанын жазған болатынбыз
